b'\n_START_ARTICLE_\nSmiljan Samec\n_START_SECTION_\n\xc5\xbdivljenje\n_START_PARAGRAPH_\nSmiljan Samec je na ljubljanski univerzi \xc5\xa1tudiral pravo in slavistiko. Leta 1938 je nastopil mesto dramaturga v ljubljanski Operi. Leta 1942 je bil interniran v Italiji. Po vrnitvi iz internacije je 1943 od\xc5\xa1el v partizane, kjer je opravljal razne kulturne naloge. Po vojni je bil ponovno dramaturg v ljubljanski Operi, od 1958 do 1966 pa tudi njen upravnik.\n_START_SECTION_\nLiterarno delo\n_START_PARAGRAPH_\nSamec je bil ob Niku \xc5\xa0tritofu najpomembnej\xc5\xa1i operni prevajalec. Prepesnil je preko 80 opernih besedil in prevedel ve\xc4\x8d drugih kantatnih in opernih besedil ter samospevov in zborovskih pesmi, nekaj dram in radijskih iger. Napisal je libreto za opero Partizanka Ana, ki ga je uglasbil Rado Simoniti, in libreto za opereto An\xc4\x8dka, ki ga je uglasbil Janez Dobeic. _NEWLINE_Je soavtor in urednik  Slovenskega gledali\xc5\xa1kega leksikona I-III (1972). Ve\xc4\x8d let je urejal Gledali\xc5\xa1ki list Opere (in baleta) SNG v Ljubljani in v njem objavljal \xc5\xa1tevilne prispevke._NEWLINE_Izdal je zbirko pesmi Mimogrede (1965) in knjigo Gledali\xc5\xa1ki obrazi (1976). Napisal je prvi obse\xc5\xbeni operni priro\xc4\x8dnik z vsebinami in podatki za 333 oper Operne zgodbe (1974), ter knjigo najbolj priljubljenih opernih arij Operni spevi (1976). _NEWLINE_Smiljan je sin tr\xc5\xbea\xc5\xa1kega publicista in pesnika Janka Samca.'